Erna Schøyen

Erna Kamilla Schøyen (født Erna Kamille Berg, 1887–1968) var en norsk skuespiller med en utstrakt virksomhet både på teaterscene og i film. På teatret hadde hun også sangroller.

 Familie 
Hennes fødenavn var Erna Kamille Berg. Hun vokste opp i Kabelvåg som datter av bokhandler Ørger Johannes Berg (f. 1860) og Kamilla Benjaminsen (f. 1865).omtale fra danskefilm.dk Hun giftet seg 19. juni 1910 med zoologen Thor Hiorth Schøyen (1885–1961). Deres datter var skuespilleren Vivi Schøyen, som var mor til kulturjournalist Hege Duckert. 

 Biografi 
Erna Berg var skuespillerelev ved Nationaltheatret 1905–1906 og fikk sin debut ved Fahlstrøms teater 1. september 1906, i rollen som Suzet i stykket Vor Ven Fritz. Om hennes prestasjon den første kvelden skrev Morgenbladet blant annet: «En indtagende Suzet var Frøken Erna Bergs. Hun tog ved sitt Ydre og ved sit naturlige Spil rettelig den største Del af Aftenens Sukces.»

Hun ble værende ved Fahlstrøms teater til dets nedleggelse i 1911. I avskjedsforestillingen 30. august 1911 spilte hun Dina Dorf i Samfundets Støtter. Deretter ble hun ansatt ved Centralteatret der hun virket til 1959. Hun var ved Chat Noir i årene 1920–1924.

Erna Schøyen medvirket også i et titalls filmer, blant andre noen av de første stumfilmene. I 1917 hadde hun hovedrollen i den danske Under Kjærlighedens Aag, og i norske avisannonser for denne filmen ble hun markedsført som trekkplaster. Da Alice i Eventyrland ble den første Disney-film med norsk tale i 1950, var hun en av de norske stemmeskuespillerne. Som nordlending brukte hun sin barndoms dialekt da hun spilte bestemora til pensjonatskoleeleven Bodø i en Stompa-film. Schøyen var aktiv som skuespiller til hun var nærmere 80 år gammel.

Schøyen bidro i også NRKs litteraturopplesningsprogrammer på radio.

 Teaterroller i utvalg 
Suzet i stykket Vor Ven Fritz (Fahlstrøms teater, 1906)
Snehvide i eventyroperaen Snehvide av Chr. Ursin (Fahlstrøms teater, 1907)
Molly i Geisha (Fahlstrøms teater, 1908)
Mina i Jomfru Hook van Holland av Paul M. Rubens (Fahlstrøms teater, 1909)
Dina Dorf i Samfundets Støtter av Henrik Ibsen (Fahlstrøms teater, 1911)
Grace Tyler i Kontanter av James H. Montgomery (Centralteatret, 1915)
Eva i Det sorte Faar av Svend Rindom (Centralteatret, 1919)
Margarite i Madame Sherry (Chat Noir, 1920-1921)
Madam Salvesen i Baldevins Bryllup av Vilhelm Krag  (Chat Noir, 1921)
Annie Jashikoff i Katharina II (Centralteatret, 1925)
Ellen i Flammedanserinnen av Ernst Bach og Franz Arnold (Centralteatret, 1927)
Christina i Eventyreren foran porten av Milan Begovic (Centralteatret, 1929)

 Filmer 
 1916 – Under Kjærlighedens Aag
 1917 – Synd skal sones
 1917 – Livets gøglespil
 1917 – Hjertetyven
 1936 – Vi vil oss et land...
 1940 – Tørres Snørtevold
 1941 – Hansen og Hansen
 1943 – Sangen til livet
 1943 – Den nye lægen
 1944 – Kommer du, Elsa?
 1946 – To liv
 1948 – Trollfossen (film)
 1949 – Svendsen går videre
 1951 – Vi gifter oss
 1956 – Kvinnens plass
 1959 – Hete septemberdager
 1960 – Venner (film)
 1961 – Den store barnedåpen (TV)
 1961 – Et øye på hver finger
 1962 – Stompa & Co
 1963 – Kranes konditori (TV)
 1964 – Alle tiders kupp
 1964 – Klokker i måneskinn
 1965 – Hjelp – vi får leilighet!

 Stipender og legater
 1918: Kunstnerstipend på kr. 500,-

 Referanser 

 Kilder 


Eksterne lenker  

  Erna Schøyen på Sceneweb.

Kategori:Norske skuespillere
Kategori:Skuespillere ved Centralteatret
Kategori:Kongens fortjenstmedalje i gull
Kategori:Personer fra Vågan kommune